海人献文锦赋（以珍物时来以应君德为韵）
李君房 (Tang)
彼潜织兮。泉室之人。曳文绡兮结冰缕。灼锦彩兮照花新。背穷海以入贡。望君门而效珍。于以献之。爰彰至德。非同㡛氏之练。更异仙家之织。临风始启。全含琪树之芳。向阙爰开。遥写蜃楼之色。固奇工之所就。岂常情之可识。当其彩缕方织。鸣梭静闻。绚霞光于阴火。缀缛藻于卿云。舞凤翔鸾。乍徘徊而抚翼。重葩叠叶。纷宛转以成文。疑映地之花折。似饮渚之虹分。弄杼斯成。既呈妍于泉客。垂衣可仰。欣有奉于明君。启瑶缄而骇视。方雾縠而难拟。离披耀彩。临玉砌以莲舒。灿烂生姿。映金门而霞起。固将保其所异。孰能识其所以。投炽焰而靡燎为灰。濯清流而不濡于水。原夫献琛方至。捧箧员来。临虚庭而障倚。俯洞户以屏开。蝶翩翻而误起。鸟眄睐以惊回。物无情而自感。化有孚而斯应。以文为贵。宁同巷伯之诗。表德方来。且异美人之赠。非同禹贡。不谢尧时。对天庭而照烛。向丽景而葳蕤。皎洁凝光。爰识冰蚕之绪。霏微发色。不惟园客之丝。既而焕彼文章。作为黼黻。方可重于远人。宁有讥于玩物。